**Najčastejšie otázky a odpovede**

**k príspevku na učebnice na školský rok 2021/2022**

**Jún 2021**

1. **V ponuke vydavateľstva je čítanka pre 3. ročník ZŠ, ale v zozname učebníc na príspevok nie je. Môžeme si túto učebnicu kúpiť za príspevok už teraz v júni?**

Škola môže za príspevok obstarať len učebnicu, pracovný zošit alebo učebný text (ďalej len „učebnica“), ktorý je v Zozname schválených učebníc, schválených učebných textov, schválených pracovných zošitov, odporúčaných učebníc a odporúčaných pracovných zošitov, na zakúpenie ktorých ministerstvo školstva poskytne školám finančné prostriedky v roku 2021 (ďalej len „zoznam“).

Vzhľadom na skutočnosť, že nevyčerpané finančné prostriedky je škola povinná vrátiť do 3. decembra 2021, škola môže za poskytnutý príspevok obstarávať učebnice do uvedeného termínu. V prípade záujmu o učebnicu z ponuky vydavateľa, ktorá aktuálne nie je v zozname, môže si škola overiť, či je táto učebnica v procese schvaľovania a počkať na výsledok schvaľovacieho procesu. Informácie o učebniciach, ktoré sú v procese schvaľovania, sú uvedené v  Databáze didaktických prostriedkov zverejnenej na webovej stránke ministerstva:  <https://www.minedu.sk/dokumenty-schvalovacieho-procesu-didaktickych-prostriedkov/>

Ak bude predmetnej učebnici vydaná doložka, bude zaradená do aktualizovaného zoznamu a škola túto učebnicu bude môcť kúpiť za príspevok.

**Apríl 2021**

1. **Ako má škola nakupovať učebnice?**

Verejným obstarávaním. Ide o rovnaký postup ako pri každom inom verejnom obstarávaní. Škola postupuje podľa zákona o verejnom obstarávaní, zákona o rozpočtových pravidlách verejnej správy a v zmysle svojich interných predpisov. Bližšie informácie nájdete v Odporúčanom postupe pri obstarávaní učebníc, pracovných zošitov a učebných textov, zverejnenom na webovej stránke ministerstva školstva v časti Regionálne školstvo – Financovanie – Príspevok na učebnice – Rok 2021, dokument „*Odporúčania k verejnému obstarávaniu učebníc, pracovných zošitov a učebných textov \_ rok 2021*“.

1. **Môžeme pri nákupe učebníc postupovať podľa § 1 ods. 12 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov?**

Nie, uvedenú výnimku zo zákona o verejnom obstarávaní nie je možné pri nákupe učebníc, učených textov a pracovných zošitov aplikovať. Výnimka v § 1 ods. 12 písm. b) sa týka podlimitnej zákazky a zákazky s nízkou hodnotou, ktorej predmetom je nadobúdanie knižničných fondov alebo zbierkových predmetov a nie učebníc, pracovných zošitov a učebných textov, ktoré sú spotrebným materiálom.

1. **Bude v tomto roku poskytovaný príspevok aj pre ročníky druhého stupňa ZŠ?**

Áno. Ministerstvo školstva plánuje poskytnúť príspevok na učebnice aj pre druhý stupeň ZŠ a pre stredné školy najskôr v júni 2021. Informácie o výške príspevku na učebnice budú školám včas oznámené. Zároveň ministerstvo zverejnení na svojom webovom sídle aktualizovaný [*Zoznam schválených učebníc, schválených učebných textov, schválených pracovných zošitov, odporúčaných učebníc a odporúčaných pracovných zošitov, na zakúpenie ktorých ministerstvo školstva poskytne školám finančné prostriedky*](https://edicnyportal.iedu.sk/Documents/Show/98).

1. **Musí škola minúť presne 34 eur na prváka, 17 eur na druháka atď.?**

Nie. Tieto sumy sú určené iba na výpočet celkového objemu financií, ktoré škola v dostane. Škola ale nie je povinná minúť danú sumu presne na každého žiaka. S týmito financiami škola narába podľa svojich potrieb. Môže zakúpiť viac učebníc pre ročník, v ktorom učebnice najviac chýbajú a naopak, menej učebníc (alebo žiadne učebnice) pre ročníky, v ktorých nové učebnice nepotrebuje.

1. **Bude otvorené objednávanie učebníc na edičnom portáli tak ako v minulosti?**

Nie. V roku 2021 nebude prebiehať objednávacie konanie učebníc prostredníctvom edičného portálu.

1. **Prečo niektoré učebnice nie sú v zozname učebníc, na ktoré je možné využiť príspevok?**

V zozname učebníc sa nachádzajú iba učebnice, ktoré majú platnú schvaľovaciu alebo odporúčaciu doložku. Učebnice, ktoré mali v minulosti platnú schvaľovaciu alebo odporúčaciu doložku, môžu v zozname chýbať z dvoch dôvodov: buď doložke skončila platnosť a vydavateľ nepožiadal o vydanie novej doložky, alebo vydavateľ o vydanie novej doložky požiadal, ale v tomto čase je učebnica stále v procese schvaľovania.

Informácie o učebniciach, ktoré sú v procese schvaľovania, si škola môže vyhľadať v  databáze didaktických prostriedkov zverejnenej na stránke ministerstva školstva v časti Regionálne školstvo – Učebnice, učebné texty, pracovné zošity – Dokumenty schvaľovacieho procesu didaktických prostriedkov:

<https://www.minedu.sk/dokumenty-schvalovacieho-procesu-didaktickych-prostriedkov/>

Upozorňujeme, že na učebnice bez platnej schvaľovacej alebo odporúčacej doložky nie je možné poskytnúť finančný príspevok, t.j. školy si učebnice bez platnej schvaľovacej alebo odporúčacej doložky nemôžu zakúpiť z financií poskytnutých škole v rámci príspevku na učebnice. Môžu si ich však zakúpiť z iných vlastných zdrojov.

1. **Čo v prípade, ak  škola nevyčerpá všetky finančné prostriedky vyčlenené napríklad na nákup učebníc pre 1. ročník? Môže tieto nevyčerpané finančné prostriedky použiť na nákup učebníc pre ostatné ročníky (2.-4.), alebo ich musí vrátiť?**

Základná škola môže finančné prostriedky poskytnuté na príspevok na učebnice použiť podľa potrieb školy v ostatných ročníkoch prvého stupňa. Príspevok na učebnice nie je viazaný na počet žiakov v ročníku. Finančné prostriedky môže základná škola použiť na nákup učebníc pre žiakov 1. až 4. ročníka základných škôl.

1. **Dokedy je možné využiť poskytnuté finančné prostriedky na nákup učebníc?**

Do 3. decembra 2021. Ak k tomuto dátumu zostanú škole finančné prostriedky na nákup učebníc, nevyčerpané finančné prostriedky z príspevku na učebnice je potrebné najneskôr do 3. decembra 2021 prostredníctvom zriaďovateľa školy vrátiť na účet poskytovateľa.

1. **Rodičia už v marci 2021 zakúpili učebnice, ktoré sú v zozname a na ktoré sa poskytuje príspevok. Bude možné použiť peniaze z príspevku aj spätne?**

Áno, z príspevku na učebnice je možné refundovať výdavky na tie učebnice, pracovné zošity alebo učebné texty, ktoré si škola obstarala v roku 2021 a sú z povoleného [zoznamu učebníc](https://edicnyportal.iedu.sk/Documents/Show/98) Preplatenie takejto faktúry je možné, len ak na doklade k nákupu učebníc je uvedený ako obstarávateľ škola – skontrolujte si, kto je uvedený na faktúre a zistite si, či je možné urobiť dodatočnú opravu faktúry, ak bol na faktúre uvedený iný odberateľ ako škola.

1. **Príspevok na učebnice na školský rok 2021/2022 z MŠVVaŠ SR sa vzťahuje aj na cudzojazyčné pracovné zošity alebo len na učebnice?**

Áno. Škola môže za poskytnutý príspevok zakúpiť učebnice aj pracovné zošity zo [Zoznamu učebníc](https://edicnyportal.iedu.sk/Documents/Show/98) . Na školský rok 2021/2022 sa už nebude poskytovať samostatný príspevok viazaný iba na nákup cudzojazyčných učebníc a pracovných zošitov.

1. **Je možné využiť peniaze z príspevku aj na nákup učebníc pre cudzie jazyky? Ak áno, tak musíme kúpiť celú sadu, alebo je možné kupovať  len pracovné zošity? (Žiaci si knihy požičiavajú a na konci roka vrátia, potrebujú len cvičebnice, pracovné zošity, jedná sa ročníky 3 a 4).**

Áno, z príspevku na učebnice si škola zaobstará aj učebnice a pracovné zošity na vyučovanie cudzích jazykov. Škola môže z príspevku zaobstarať iba pracovné zošity, pokiaľ sa pracovné zošity dajú kúpiť aj samostatne. Školy si môžu z príspevku na učebnice zabezpečiť iba tie učebnice a pracovné zošity, ktoré sú uvedené v [Zozname učebníc](https://edicnyportal.iedu.sk/Documents/Show/98).

1. **Ako so žiakmi, ktorí sú individuálne vzdelávaní na 1. stupni, aj tí majú nárok na učebnice?**

Áno, aj individuálne vzdelávaní žiaci sú zahrnutí do financovania príspevku na učebnice.

1. **Sme novovznikajúca súkromná ZŠ, ktorá svoju činnosť zaháji v septembri 2021 prvým ročníkom. Rada by som sa informovala, či sa na nás vzťahuje príspevok na učebnice, ktoré musíme pre prvákov zabezpečiť.**

Vzťahuje. Na školu, ktorá bola zaradená do siete škôl po 15.9.2020, sa príspevok na učebnice nezasielal. Ak v septembri 2021 nastúpi do Vašej školy do prvého ročníka napr. 20 žiakov, môžete požiadať prostredníctvom svojho zriaďovateľa o priznanie príspevku na učebnice a do prílohy žiadosti uvediete žiakov, ktorí nastúpili do prvého ročníka v septembri 2021.

1. **Môžem rozdeliť zákazku na nákup učebníc na viacero častí podľa jednotlivých vydavateľstiev/dodávateľov?**

Áno. Verejný obstarávateľ môže deliť jednotlivé zákazky podľa logických celkov, nie však s cieľom vyhnúť sa postupu vo verejnom obstarávaní.

Z dôvodu určenia postupu vo verejnom obstarávaní je pre verejného obstarávateľa podstatná celková suma nákupu všetkých učebníc, pracovných zošitov a učebných textov v kalendárnom roku 2021.